ปัจจัยการเมืองกระทบหุ้นถึง 70%
สมาคมนักวิเคราะห์ ให้น้ำหนักการเมืองมีผลต่อหุ้นถึง 70% จากผลพวงคำพิพากษายึดทรัพย์ 4.6 หมื่นล้านบาท เตรียมปรับเป้าหมายดัชนีปี 53 ใหม่
1 มี.ค. 2553

สมาคมนักวิเคราะห์ ให้น้ำหนักการเมืองมีผลต่อหุ้นถึง 70% จากผลพวงคำพิพากษายึดทรัพย์ 4.6 หมื่นล้านบาท เตรียมปรับเป้าหมายดัชนีปี 53 ใหม่
นายสมบัติ นราวุฒิชัย เลขาธิการสมาคมนักวิเคราะห์หลักทรัพย์ เปิดเผยว่า สมาคมได้ให้น้ำหนักกับปัจจัยการเมืองจะกระทบต่อการซื้อขายหลักทรัพย์สูงถึง 70% และน้ำหนักของปัจจัยต่างประเทศ เศรษฐกิจโลก อยู่ที่ 30% จากเหตุการณ์ลอบปาระเบิดใส่ธนาคารกรุงเทพสาขาต่าง ๆ หลังศาลฎีกาแผนกคดีอาญาของผู้ดำรงตำแหน่งทางการเมือง พิพากษายึดทรัพย์ พ.ต.ท.ทักษิณ ชินวัตร อดีตนายกรัฐมนตรี 4.6 หมื่นล้านบาท ประกอบกับคนเสื้อแดงนัดชุมนุมใหญ่วันที่ 14 มี.ค.นี้ ซึ่งสะท้อนว่าสถานการณ์บ้านเมืองมีความร้อนแรงมากขึ้น
ทั้งนี้ ประเมินว่า ตลาดหุ้นไทยในช่วง 2 สัปดาห์ ก่อนการชุมนุมของกลุ่มคนเสื้อแดง ดัชนีหุ้นไทยจะแกว่งตัวและมีโอกาสปรับตัวลดลงมาเคลื่อนไหวระหว่าง 700-725 จุด ซึ่งหากดัชนีหุ้นไทยหลุดแนวรับที่ 700 จุด ดัชนีก็จะปรับตัวลงต่อมาที่แนวรับ 680 จุด และ 670 จุด ตามลำดับ 
นอกจากนี้ ทางสมาคมนักวิเคราะห์หลักทรัพย์จะสำรวจความคิดเห็นของนักวิเคราะห์หลักทรัพย์ เพื่อปรับเป้าหมายดัชนีหุ้นไทยสิ้นปี 2553 ใหม่ รวมทั้งพิจารณาปัจจัยบวกและปัจจัยลบที่เข้ามากระทบต่อภาวะการลงทุนด้วย โดยการสำรวจครั้งล่าสุดเมื่อเดือน ธ.ค 2552 คาดการณ์ดัชนีหุ้นปลายปี 2553 อยู่ที่ 812 จุด โดยประเมินดัชนีสูงสุดในปี 2553 ไว้ที่ 845 จุด และต่ำสุดที่ 625 จุด